**Notă informativă**

**la proiectul hotărîrii Guvernului privind actele de călătorie care conferă**

**titularului dreptul de trecere a frontierei de stat a Republicii Moldova**

Proiectul hotărîrii Guvernului privind actele de călătorie care conferă titularului dreptul de trecere a frontierei de stat a Republicii Moldova este elaborat în temeiul prevederilor art.7 din Legea nr.257 din 1 noiembrie 2013 privind resortisanții statelor terțe care au obligația deținerii unei vize și resortisanții statelor terțe care sunt exonerați de obligativitatea deținerii unei vize la traversarea frontierei de stat a Republicii Moldova, precum și în temeiul prevederilor pct.65 din Planul național de armonizare a legislației pentru anul 2013 aprobat prin Hotărîrea Guvernului nr.1026 din 28 decembrie 2012.

Prin proiectul în cauză se aprobă lista actelor de călătorie care conferă titularului dreptul de trecere a frontierei de stat a Republicii Moldova.

De asemenea, proiectul stabilește că în cazul necesității modificării sau completării listei actelor de călătorie care conferă titularului dreptul de trecere a frontierei de stat a Republicii Moldova, Ministerul Afacerilor Externe și Integrării Europene va iniția procedurile de rigoare.

Totodată, este prevăzut că traversarea frontierei de stat a Republicii Moldova va fi posibilă doar în baza actelor de călătorie care conferă titularului dreptul de trecere a frontierei Republicii Moldova despre care statele terţe au informat autorităţile Republicii Moldova.

Punerea în aplicare a prevederilor prezentului proiect de hotărîre a Guvernului nu necesită alocarea unor sume suplimentare din bugetul de stat al Republicii Moldova.

**Ministrul afacerilor interne Dorin RECEAN**